RADU MIHAI PARNESCU „Teatrul m-a ajutat să mă descopăr”

Radu Mihai Parnescu s-a născut la data de 01.11.2004 în București și este elev în clasa a IX-a la Școala Centrală din București. Mă bucur că a acceptat să ne împărtășească o parte din gândurile lui.

Mă numesc Radu-Mihai Parnescu, dar cine e Radu-Mihai Parnescu? Cam asta mă întrebam acum doi ani înainte să mă „apuc” de teatru şi asta mă mai întreb şi acum când am aproape 15 ani şi încă încerc să aflu cine sunt şi ce vreau.

De când eram mic voiam să mă fac avocat și nu era o dorinţă fără rost, eram atât de fascinat de modul în care trebuie să-ţi pregătești un caz, să știi să-ţi protejezi clientul şi să descoperi cât mai multe dovezi pentru ca să câștigi cazul. Mai nou am simţit o pasiune pentru psihologie, pentru vorbitul cu oameni, pentru a-i înțelege ce și cum gândesc şi pentru a-i ajuta numai prin simplul mod de a vorbi cu ei, de a-i asculta. Găseam şi încă găsesc aceste lucruri foarte interesante dar nu le pot experimenta până la facultate aşa că, m-am gândit că teatrul ar fi interesant.

Jucând personaje diferite, înţelegându-le modul de a gândi şi apoi de a acţiona în acel mod, suna destul de interesant, aşa că, imediat ce am aflat de existența unui curs de teatru, a unei trupei de teatru, m-am înscris fără vreo îndoială, iar acum, după mai mult de trei ani, am înțeles că teatrul nu e doar interpretarea unui personaj, este o parte din mine, o parte care va rămâne în mine, o parte care mi-a arătat că viaţa nu e doar în alb și negru, adică şcoală, apoi facultatea şi apoi un loc de muncă. Viaţa este plină de culori şi este ca o piesă gigantică de teatru în care eu sunt personajul principal. Întâlnesc noi personaje şi spun adio altor personaje, fac acțiuni care nu au neapărat un scop măreț dar ajută la una dintre cele mai mari descoperiri ale vieții, descoperirea proprie.

Am ajuns în concursuri şi festivaluri de teatru la care chiar dacă am primit un premiu sau nu, fiind acolo pe scenă cu trupa mea sau de unul singur, mă simt în largul meu, vesel și încrezător. Am câștigat o mare familie, familia Trupa de teatru „JOC”.

Datorită teatrului am descoperit alte cursuri cum ar fi chitara, cu care probabil nu m-aş fi întâlnit în această viață, dar am făcut-o la cercul de muzică de la Clubul

Copiilor Sector 1, Bucureşti. De asemenea am participat la cursul DeBate, organizat de Institutul British Council din Bucureşti, unde am învăţat să dezbat diverse teme şi subiecte în limba engleză, cursuri distractive, interactive şi eficiente.

În timpul liber am multe şi diverse activităţi și pasiuni. Vara particip la diverse tabere montane, unde mă simt în largul meu şi particip la activități de orientare, la coborâri pe ape repezi cu şalupele, rafting, unde mă simt minunat alături de colegi și prieteni, facem drumeţii şi jocuri de tabără.

Sunt recunoscător profesorilor mei de teatru care m-au ajutat atât de mult şi nu doar pe mine, există probabil sute de copii care au fost la clasele dumnealor şi s-au simţit la fel ca mine. Mai sunt recunoscător şi colegilor mei de la cercul de teatru care au trecut cu mine prin atâtea şi să fiu sincer, e cam greu, aproape imposibil, să interpretezi o piesă cu mai multe roluri o singură persoană.

Deşi viitorul este neprevăzut şi nu știu în ce profesie îmi voi dezvolta o carieră, teatrul m-a ajutat şi mă va ajuta să văd lucrurile dintr-o altă perspectivă, să văd lucrurile mai colorate şi de aceea sunt mândru să fiu unul din membrii Trupei de teatru „Joc”. Mă simt aşa de norocos că am găsit acest loc şi sper ca şi alți copii și tineri care simt că le lipsește ceva în viață, să găsească această formă de artă minunată numită TEATRU.

Radu Mihai Parnescu este un adolescent silitor, ambițios, creativ, cu mare potențial intelectual și artistic, foarte muncitor, responsabil, își ajută familia și este un membru activ al Trupei de Teatru ”Joc”. Sunt recunoscătoare și mă bucur enorm când aflu că am plantat o sămânță de artă în sufletul unui tânăr. Această sămânță sigur va încolți pentru ca mai apoi să devină o plantă minunată. Eu îi doresc lui Radu să aibă mai multă încredere în forțele proprii și sigur va reuși indiferent ce va alege să facă în viață. Mult succes și spor în toate dragul meu!

Prof. MAGDA BĂCESCU

Contents